Õpetajate töö tasustamisel kehtivad selged palgamaatriksid: õpetajad on jaotatud vastavalt atesteerimisele nelja ametijärku. Kuna ametikohtade üldarv on enam-vähem stabiilne, siis ongi haridustöötajate palgaläbirääkimised keskendunud just noorempedagoogi palga alammäära tõstmisele, mis toob ühtlasi automaatselt kaasa teiste palgakategooriate alampalga  proportsionaalse tõusu. Kultuuritöötajate puhul räägib TALO ja järelikult ka teatriliit kõrgharidusega ja kõrgharidust nõudval ametikohal töötava inimese miinimumpalgast, mis pole teiste töötajate palkadega aga kindla maatriksi alusel seotud. Võitlus käib viimastel aastatel just selle näitaja ümber ja paraku just siin pole TALO edu saavutanud. 2001. aastaks fikseeriti see tasemel 5150 krooni, mis oli tolle aasta riigi keskmisest palgast 93,4%. Paraku on kõigil järgmistel aastatel küll räägitud eesmärgist, et  kõrgharidusega kultuuritöötaja palk peab olema riigi keskmise palgaga võrdne, ja see on muutunud TALO üheks peamiseks võitlusloosungiks. Vahe riigi keskmise palgaga on siiski ainult kärisenud ning 2008. aastaks saavutatud kultuuritöötaja palga alammäär 8500 krooni moodustab 2009. aastaks prognoositud riigi keskmisest palgast (13 306 krooni) vaid 63,8%.